Oppdatert: I etterkant av denne artikkelen har Merete Hodne brutt med advokat Per Danielsen. Hodne sier at søksmålet mot Facebook havnet i mediene før hun var klar over at det var en realitet. Mer om det kan du lese her.

– Hun handler for å beskytte sin ytringsfrihet. Hun har fått begrenset sin ytringsfrihet på Facebook, det vil hun ha opphevet, sier Per Danielsen, som er Merete Hodnes advokat.

Ifølge Danielsen er dette første gang i verden at noen går til sak mot Facebook på grunn av sensur av ytringer.

Hode har blitt utestengt fra nettsiden i perioden 29. mai–29. juni. Facebook har ikke gitt noen begrunnelse, men Hodne antar at dette er grunnen:

I mai 2018 publiserte hun et bilde av den engelske ytre høyre-aktivisten Tommy Robinson med teksten «FREE TOMMY». Hodne lenket også til en artikkel på det amerikanske nettstedet Buzzfeed.

Denne meldingen fikk Merete Hodne etter at hun publiserte bildet med Tommy Robinson. Foto: Skjermdump fra Facebook

«Ulovlig inngrep»

Hodne har i dag bedt Oslo byfogdembete om å pålegge Facebook å gi henne tilgangen tilbake midlertidig.

«Fordi utestengningen er et ulovlig inngrep i ytringsfriheten hennes.», skriver Per Danielsen i en e-post.

Hodne krever oppreisning for det Danielsen kaller en «krenkende» utestengning. Hun mener også at det i utestengingen ligger en beskyldning om hatvirksomhet.

Hodne krever oppreisning på opptil ti milliarder kroner fra Facebook. Dette er basert på amerikanske rettsprinsipper, ifølge Danielsen:

«Og fordi et av verdens største selskaper må idømmes et stort beløp av generalpreventive grunner, så inngrep i ytringsfriheten ikke gjentar seg.», skriver advokaten.

Hodne saksøker Facebook i USA, Facebooks internasjonale kontor i Dublin og Facebook i Norge. I tillegg er søksmålet rettet mot toppsjefen sjøl, Mark Zuckerberg.

Facebook Norge vil ikke si noe om søksmålet.

– Det har jeg ingen kommentar til, skriver sjef for Facebook i Norge, Rune Paulseth, i en tekstmelding til NRK.

– Håpløst

Advokat og ekspert på medierett, Jon Wessel Aas, har liten tro på søksmålet.

– Det ville overraske meg om hun fikk medhold i noe sånt, sier han.

Wessel Aas påpeker at Facebook selv bestemmer hvem som kan bruke plattformen deres.

– Ingen kan pålegge dem å ha noe bestemt innhold der. Det bestemmer de selv, i utgangspunktet, sier han.

Advokaten har heller ingen tro på kravet om oppreisning.

– Så vidt jeg forstår har ikke Facebook offentlig sagt noe som helst om henne. Det er ikke ærekrenkende i seg selv at en bruker suspenderes i en periode – noe som kan skje på Facebook. Kravet slik det er gjengitt, høres foreløpig ganske håpløst ut, sier Wessel Aas.

Jon Wessel-Aas Foto: Rolv Christian Topdahl / NRK

– Hva tenker du om erstatningssummen?

– Den summen får nesten tale for seg selv, tenker jeg.

Det hender at folk får utbetalt skyhøye erstatningssøksmål i USA, men, ifølge Wessel Aas, gjelder dette som oftest saker der noen har blitt skadet.

Saksøkte Løgnaslaget

Merete Hodne har vært mye i media de siste årene etter at hun saksøkte humorgruppa Løgnaslaget for ærekrenkelse. Striden kjerne var at humorgruppa kalte henne «nazifrisør» i et revyinnslag.

Høyesteretts ankeutvalg vurderer nå om saken skal opp der.